ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ

1. Παραδείγματα
Τα παραδείγματα λαμβάνονται από την καθημερινή ζωή, την προσωπική εμπειρία ή την ιστορία.
Πώς ο τρόπος ανάπτυξης των παραδειγμάτων υπηρετεί την πρόθεση του γράφοντος
 Μέσω των παραδειγμάτων ο κειμενογράφος επιτυγχάνει να αποσαφηνίσει και να τεκμηριώσει την άποψή του. Η θέση του γίνεται εύληπτη και κατανοητή και ο λόγος του πειστικός. Ταυτόχρονα, ο λόγος αποκτά ζωντάνια, αμεσότητα και παραστατικότητα και έτσι διεγείρεται το ενδιαφέρον του αναγνώστη. Επιπλέον, το ύφος καθίσταται απλό και οικείο.
Ενδεικτικές λέξεις/φράσεις:   Για παράδειγμα», παράδειγμα, παραδείγματος χάρη, λόχου χάρη, κ.λ.π. που δηλώνει παράδειγμα.
2. Σύγκριση και αντίθεση
Όταν παράγραφος παρουσιάζει δύο αντιθετικά μεταξύ τους δεδομένα, αναπτύσσεται με σύγκριση-αντίθεση. Ανάλογα με τη μορφή της σύγκρισης έχουμε:
α. Αντίθεση: Αντιπαραβολή των συγκρινόμενων και παρουσίαση των διαφορών τους.
β. Σύγκριση: Παρουσίαση των συγκρινόμενων και επισήμανση όχι μόνο των ομοιοτήτων αλλά και των διαφορών τους.
Ως τρόπος ανάπτυξης παραγράφου ενδέχεται να έχει τους εξής τρόπους:
1. Με παρουσίαση όλων των ιδιοτήτων / γνωρισμάτων του ενός μέλους και στη συνέχεια του άλλου.
2. Με παρουσίαση σημείο προς σημείο των ομοιοτήτων και των διαφορών των συγκρινόμενων μελών.
Ενδεικτικές λέξεις: συγκριτικά, εντούτοις, αλλά, όμως, μολονότι, ωστόσο, εξάλλου, παρόμοια.
Πώς ο τρόπος ανάπτυξης της σύγκρισης - αντίθεσης υπηρετεί την πρόθεση του γράφοντος
α) Ο κειμενογράφος αξιοποιεί τη σύγκριση – αντίθεση προκειμένου να αναδείξει τις διαφορές που υπάρχουν ανάμεσα σε δύο έννοιες (αντιλήψεις, τρόπους συμπεριφοράς, χρονικές περιόδους, γραμματικοσυντακτικά φαινόμενα κ.ά.) και έτσι να αποσαφηνίσει το περιεχόμενο των δύο εννοιών.
β) Σε κάποιες περιπτώσεις αναδεικνύεται η σπουδαιότητα ενός όρου μέσω της αντιπαράθεσής του με άλλους (π.χ. σύγχρονη εποχή-παρελθόν, σύγχρονοι-παραδοσιακοί πολιτισμοί/κράτη)  με στόχο ο κειμενογράφος να ευαισθητοποιήσει και να προβληματίσει τον αναγνώστη.

γ)  Ο κειμενογράφος μπορεί να παρουσιάζει τα θετικά και τα αρνητικά ενός φαινομένου ώστε να αποδείξει τις αντίθετες λειτουργίες της συγκεκριμένης έννοιας (π.χ. πλεονεκτήματα και μειονεκτήματα διαδικτύου).

3. Αιτιολόγηση
Πολλές φορές οι θεματικές περίοδοι είναι κρίσεως και χρειάζεται να αποδειχτεί η ισχύς τους με αιτιολόγηση στηριζόμενη σε επιχειρήματα αξιόπιστα και λογικά. Στην περίπτωση αυτή η θεματική περίοδος μας παρακινεί να ρωτήσουμε: «ΓΙΑΤΙ;» Τότε είναι απαραίτητη η αιτιολόγηση της θέσης αυτής. Αυτή οργανώνεται με διάφορους τρόπους, όπως με αιτιολογικές προτάσεις και μετοχές, καθώς και με ανάλογα εκφραστικά μέσα.
Ενδεικτικές λέξεις: επειδή, γιατί, διότι.
Πώς ο τρόπος ανάπτυξης της αιτιολόγησης υπηρετεί την πρόθεση του γράφοντος
Πρόθεση του συγγραφέα είναι να αποδείξει έναν ισχυρισμό να πείσει τον αναγνώστη για την ορθότητά του, μέσα από επιχειρήματα/στατιστικά στοιχεία/πορίσματα ερευνών/αυτούσια παράθεση των λόγων κάποιου ειδικού (επίκληση στην αυθεντία).  Με τη χρήση της αιτιολόγησης γίνεται σαφής και κατανοητή η θέση του συγγραφέα που υποστηρίζεται από ισχυρά επιχειρήματα προσδίδοντας αξιοπιστία, αντικειμενικότητα και εγκυρότητα.

4. Ορισμός
Όταν στη θεματική περίοδο μιας παραγράφου καθορίζονται τα κύρια γνωρίσματα και οι ιδιότητες μιας έννοιας, που την κάνουν διακριτή και ξεχωριστή, σε σχέση με τις άλλες, τότε η παράγραφος αναπτύσσεται με τη μέθοδο του ορισμού. Σε αυτήν την περίπτωση οφείλουμε να αναζητούμε και να παρουσιάζουμε και τα εξής στοιχεία:
· την οριστέα έννοια: πρόκειται για την έννοια που οφείλουμε να ορίσουμε.
· το προσεχές γένος: την ευρύτερη κατηγορία στην οποία εντάσσεται αυτή
· την ειδοποιό διαφορά: τα ιδιαίτερα χαρακτηριστικά που την κάνουν να διαφοροποιείται από τις υπόλοιπες έννοιες που ανήκουν στο ίδιο γένος.
Ο ορισμός ανάλογα με την έκτασή του διακρίνεται σε:
Α) σύντομο, όταν η παρουσίαση της έννοιας γίνεται με συνοπτικό-λεξικογραφικό τρόπο και
Β) εκτεταμένο, όταν η παρουσίαση της έννοιας εκτείνεται σε μία ή περισσότερες παραγράφους.
Ο ορισμός ανάλογα με την προσέγγισή του διακρίνεται σε:
α) αναλυτικός, όταν εκθέτει τα χαρακτηριστικά γνωρίσματα μιας έννοιας (π.χ. Πόλη είναι το πλήθος των πολιτών που έχουν το δικαίωμα να μετέχουν στην πολιτική και δικαστική εξουσία)
β) συνθετικός ή γενετικός, όταν περιγράφει τη διαδικασία γένεσης-δημιουργίας μιας έννοιας από τα συστατικά της (π.χ. Η κοινωνική οντότητα που προήλθε από τη συνένωση περισσότερων χωριών είναι η πόλη).
[bookmark: _GoBack]Ενδεικτικές λέξεις: ορίζεται, λέγεται, είναι, αποτελεί, ονομάζεται.
Πώς ο τρόπος ανάπτυξης του ορισμού υπηρετεί την πρόθεση του γράφοντος
Ο συγγραφέας επιδιώκει να αποσαφηνίσει/να επεξηγήσει το περιεχόμενο της οριστέας έννοιας περιγράφοντας/παραθέτοντας τα γνωρίσματά της, είτε γιατί  θεωρεί πως αυτή δεν είναι ιδιαίτερα γνωστή, είτε γιατί ο γράφων θέλει να δώσει έμφαση ή να παρουσιάσει συγκεκριμένα χαρακτηριστικά της έννοιας -ή του φαινομένου- που προσεγγίζει, ώστε να παρουσιάσει τον συλλογισμό του, είτε γιατί χρησιμοποιεί τον ορισμό ως αφετηρία για να αναπτύξει τον συλλογισμό του (π.χ. παραθέτει τον ορισμός της έννοιας «ανθρώπινα δικαιώματα» για να υποστηρίξει στη συνέχεια ότι αυτά παραβιάζονται στον σύγχρονο κόσμο)

5. Διαίρεση
Στην περίπτωση αυτή η θεματική περίοδος είναι διατυπωμένη έτσι ώστε να αποκαλύπτει τα στοιχεία από τα οποία αποτελείται ένα αντικείμενο ή μία ιδέα η οποία αποκαλείται διαιρετέα έννοια. Στη διαίρεση αναλύουμε ένα όλο (γένος) στα μέρη του (είδη/μέλη) με κάποιο βασικό, ουσιώδες γνώρισμα (διαιρετική βάση). Στις λεπτομέρειες σχολιάζονται όλα τα είδη που δηλώνονται στη θεματική πρόταση.
Ενδεικτικές λέξεις: πρώτον, δεύτερον, από τη μια, από την άλλη, διαιρούμε, διακρίνουμε, διχοτομείται, χωρίζεται.
Πώς ο τρόπος ανάπτυξης της διαίρεσης υπηρετεί την πρόθεση του γράφοντος
Ο συγγραφέας επιδιώκει να διασαφηνίσει το περιεχόμενο της διαιρετέας έννοιας και να επεξηγήσει τις επιμέρους μορφές της.


6. Αίτιο-αποτέλεσμα
Στη θεματική περίοδο παρουσιάζεται η σχέση αιτίου-αποτελέσματος και στη συνέχεια αναλύονται τα αποτελέσματα στις λεπτομέρειες/σχόλια. Μπορεί όμως να συμβεί το αντίθετο και να διατυπωθεί στη θεματική περίοδο ένα αποτέλεσμα ή μία συνέπεια και στις λεπτομέρειες να διατυπωθούν οι αιτίες που οδηγούν σε αυτό.
Ενδεικτικές λέξεις: οφείλεται, ευθύνεται, αιτία, αποτέλεσμα, συνεπώς, επομένως, άρα, προκαλεί.
Πώς ο τρόπος ανάπτυξης του αιτίου – αποτελέσματος υπηρετεί την πρόθεση του γράφοντος
 Με την παρουσίαση των αποτελεσμάτων/συνεπειών που έχει ένα αίτιο/φαινόμενο ή αντιστρόφως με την ανάδειξη των αιτίων που οδηγούν σε κάποιο αποτέλεσμα, ο γράφων έχει τη δυνατότητα ερμηνεύσει την αιτιακή σχέση ανάμεσα σε αίτια και συνέπειες και να επιτρέψει στους αναγνώστες να αντιληφθούν το πώς μια ορισμένη δράση τους οδηγεί σε συγκεκριμένα αρνητικά -ή θετικά- αποτελέσματα, τονίζοντας έτσι, σε κάποιες περιπτώσεις, τη σοβαρότητα του υπό εξέταση ζητήματος.

7. Αναλογία
Με τη μέθοδο αυτή ο συγγραφέας βεβαιώνει μία ομοιότητα ανάμεσα σε δύο ή περισσότερα πράγματα εντελώς ανόμοια από όλες τις άλλες πλευρές. Στην περίπτωση αυτή η θεματική περίοδος είναι διατυπωμένη ως παρομοίωση ή μεταφορά και η ανάπτυξή της είναι μία εκτεταμένη παρομοίωση.
[bookmark: _Toc161683228]Ενδεικτικές λέξεις: ανάλογα, αναλόγως, παρόμοια, τόσο… όσο, όπως, σαν, έτσι.
Πώς ο τρόπος ανάπτυξης της αναλογίας υπηρετεί την πρόθεση του γράφοντος
Ο γράφων αξιοποιεί την αναλογία όταν επιδιώκει να παρουσιάσει με απλό και παραστατικό τρόπο/να διασαφηνίσει μια έννοια το περιεχόμενο της οποίας είτε δεν είναι ιδιαίτερα γνωστό είτε είναι σχετικά απαιτητικό στην κατανόηση. Παραλληλίζει, έτσι, τη λιγότερο γνωστή (ή δύσληπτη) έννοια με μια περισσότερο γνωστή και οικεία, αναδεικνύοντας τις μεταξύ τους ομοιότητες και αποσαφηνίζοντας με αυτό τον τρόπο τις πιο απαιτητικές -ή λιγότερο γνωστές- πτυχές της έννοιας που θέλει να επεξηγήσει και να παρουσιάσει. Με δεδομένο το γεγονός πως συχνά η αναλογία έχει μεταφορικό χαρακτήρα, καθώς οι έννοιες που παραλληλίζονται μεταξύ τους δεν έχουν κάποια πραγματική σχέση μεταξύ τους, ο λόγος αποκτά στοιχεία ποιητικότητας,  το κείμενο αποκτά ζωντάνια, αμεσότητα και παραστατικότητα και γίνεται πιο ενδιαφέρον για τον αναγνώστη.
Εντοπισμός των μερών της αναλογίας
Συχνά ζητείται από τους μαθητές η αναφορά των δύο μερών της αναλογίας, όπου πρέπει να αναφέρουν τις δύο συγκρινόμενες έννοιες και τις ομοιότητές τους και ο στόχος του συγγραφέα μέσα από τη χρήση της αναλογίας.

8. Συνδυασμός μεθόδων
Στην περίπτωση αυτή αξιοποιούνται περισσότερες από μία μέθοδοι ανάπτυξης στην παράγραφο, επειδή πρέπει να αποδοθούν πολλά, διαφορετικά αλλά σχετιζόμενα μεταξύ τους νοήματα. Για παράδειγμα, ενδέχεται ο κειμενογράφος αφού ορίσει μία έννοια να παραθέσει παραδείγματα που επεξηγούν τον ορισμό ή να παρουσιάσει τις μορφές της έννοιας (διαίρεση) ή τα αποτελέσματά της (αίτιο-αποτέλεσμα). Στο συνδυασμό μεθόδων συνήθως μία από αυτές είναι η βασική, πραγματώνει δηλαδή τη βασική πρόθεση του συντάκτη, ενώ οι υπόλοιπες είναι συμπληρωματικές. Ο μαθητής καλείται να διακρίνει αυτή τη σχέση και τη λειτουργία της κάθε μεθόδου στην παράγραφο.
